### Beslutningstema

I denne sag skal det besluttes, om forslag til Kommuneplantillæg nr. 121-210, [adresse], skal sendes i offentlig høring.

### Sagsfremstilling

Kommuneplantillægget er udarbejdet for at danne et opdateret plangrundlag for udarbejdelse af forslag til Lokalplan nr. 154-210, dog omfatter kommuneplantillægget et større areal end lokalplanen.

I kommuneplantillægget udlægges der ikke nye rammeområder, men afgrænsningen mellem rammeområderne justeres, så de følger matrikelskel og mindre områder overføres til naborammen.

Anvendelsesbestemmelserne i de enkelte rammeområder er tilpasset de aktuelle forhold og anvendelseskategorierne i Plandata.dk. I de fleste rammeområder udvides anvendelsesbestemmelserne med øvrige ferie- og fritidsformål og publikumsorienterede serviceerhverv for at styrke kunsthåndværkere i området og understøtte turismen ved at give mulighed for overnatningsfaciliteter og spisesteder mm.

I planforslaget er udpegningen af bevaringsværdige bygninger i en del af planområdet udvidet til at omfatte bygninger opført i perioden 1960 til 1970. Bebyggelsesprocenten er tilpasset de aktuelle forhold.

Planforslaget er blevet screenet i henhold til Miljøvurderingsloven. Det er vurderet, at der ikke skal foretages en miljøvurdering af planforslaget. Denne beslutning har været i forhøring ved berørte myndigheder, som ikke har haft bemærkninger til dette.

Parallelt med kommuneplantillægget behandler Teknik- og Miljøudvalget et forslag til lokalplan for Højer by. Efter Planlovens hieraki, må der ikke vedtages en lokalplan før der ligger en godkendt kommuneplanramme, da en lokalplan ikke må være i modstrid med kommuneplanens rammer og retningslinjer. Kommuneplanen og tillæg til kommuneplanen har ingen retsvirkning, men gælder fra det øjeblik den den er vedtaget og offentliggjort.

### Lovgrundlag

Planloven

Miljøvurderingsloven

### Direktionen indstiller,

at forslag til kommuneplantillægget sendes i 8 ugers offentlig høring, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.